Įmonių, įstaigų ir organizacijų pavadinimų rašymas (3-ia pamokėlė)

Aukščiausiųjų valstybinės valdžios institucijų ir aukščiausiųjų tarptautinių institucijų (Jungtinių Tautų, Europos Tarybos, Europos Sąjungos) pavadinimų visi sudaromieji žodžiai rašomi iš didžiosios raidės, pvz.: 

Lietuvos Respublikos Seimas, Lietuvos Respublikos Vyriausybė, Lietuvos Aukščiausiasis Teismas, Lietuvos Respublikos Konstitucinis Teismas;  Europos Audito Rūmai, Europos Bendrijų Teisingumo Teismas, Europos Centrinis Bankas, Europos Komisija, Europos Ministrų Taryba, Jungtinių Tautų Saugumo Taryba, Šiaurės Taryba; Danijos Karalystės Folketingas, Estijos Respublikos Rygikogas, Jungtinės Didžiosios Britanijos ir Šiaurės Airijos Karalystės Bendruomenių Rūmai, Nyderlandų Karalystės Generaliniai Luomai, Prancūzijos Respublikos Senatas, Prancūzijos Respublikos Ministrų Taryba, Rusijos Dūma, Turkijos Respublikos Didysis Nacionalinis Medžlisas, Ukrainos Aukščiausioji Rada..

Oficialius institucijų pavadinimus pakeičiantys sinoniminiai bendresnės reikšmės žodžiai, kaip parlamentas, senatas, aukštieji rūmai, žemieji rūmai, rašomi mažosiomis raidėmis, pvz.: Lietuvos parlamentas (vietoj ofic. Lietuvos Respublikos Seimas), Islandijos parlamentas (vietoj ofic. Islandijos Respublikos Altingas), Jungtinės Karalystės žemieji rūmai (vietoj ofic. Jungtinės Karalystės Bendruomenių Rūmai). Įstatymą dar turės patvirtinti aukštieji parlamento rūmai – Senatas. Vokietijos žemieji rūmai balsavo už ES reformų sutartį.

Religinių bendrijų aukščiausiųjų valdžios institucijų pavadinimų visi sudaromieji žodžiai religinių bendruomenių rengiamuose tekstuose gali būti rašomi iš didžiosios raidės pagal stilistinio didžiųjų raidžių vartojimo taisyklę, pvz.:  Šventoji Oficija, Europos Vyskupų Konferencijų Taryba, Lietuvos Vyskupų Konferencija, Pasaulinė Bažnyčių Taryba, Šventasis Sinodas, Aukščiausioji Sentikių Taryba. 
Reikšmingiausių organizacijų, visuomeninių judėjimų ir kitų panašių pavadinimų visi sudaromieji žodžiai gali būti rašomi iš didžiosios raidės, pvz.: 

Lietuvos Persitvarkymo Sąjūdis (arba Lietuvos Sąjūdis), Lietuvos Valstybės Taryba, Baltijos Asamblėja, Baltijos Taryba, Didysis Vilniaus Seimas. 

